ქვემო ხალაწანი

ქვემო ხალაწანი — სოფელი საქართველოში, ახმეტის მუნიციპალიტეტის ხალაწანის ადმინისტრაციულ ერთეულში (კახეთის მხარე).

მდებარეობს პანკისის ხეობაში, მდინარე ალაზნის მარცხენა მხარეს, ზღვის დონიდან 680 მ-ზე, ახმეტიდან 15 კმ-ში. მინიჭებული აქვს მაღალმთიანი დასახლების სტატუსი.საქართველოს მთავრობის დადგენილება მაღალმთიან დასახლებათა ნუსხის დამტკიცების შესახებ, №671, 2015 წლის 30 დეკემბერი.

 ისტორია 
ქვემო ხალაწნის ტერიტორიაზე ადამიანის ცხოვრების კვალი ბრინჯაოს ხანას განეკუთვნება. სოფლის მიდამოებში, ადგილ „სალოცავ გორასთან“ შემთხვევით ნაპოვნია ძვ. წ. XVI-XI საუკუნეების ორმოსამარხები, რომლებშიც აღმოჩნდა თიხის ჭურჭელი და ბრინჯაოს საბრძოლო იარაღები (სატევრები, შუბისპირები, ისრისპირები). სოფლის დაბლა, ალაზნის პირთან, მთების ძირში, ფეოდალური ხანის ნასოფლარია. ქვემო ხალაწნის მიდამოებში შემორჩენილია გვიანდელი შუა საუკუნეების რამდენიმე დარბაზული ეკლესიის ნანგრევები (იხ. ქვემო ხალაწნის ეკლესიები, ნაეკლესიარი „ღვთისმშობელი“).

ახლანდელი სოფელი ქვემო ხალაწანი XX საუკუნის I ათწლეულში დააარსეს აქ ჩამოსახლებულმა წონელმა და კუდაროელმა ოსებმა. ათლწეულების მანძილზე სოფლის მოსახლეობა მონოეთნიკური (ოსური) იყო. 1990-იანი წლების ეკონომიკური კრიზისის და პანკისის ხეობაში პოლიტიკური დაძაბულობის (2001 წელს ქვემო ხალაწანში იყო ჩეჩენი მებრძოლების ერთ-ერთი ბაზა) შედეგად სოფლის დემოგრაფიული მდგომარეობა ძირეულად შეიცვალა. ადგილობრივი ოსების უმეტესობამ სოფელი დატოვა.მამისიმედიშვილი ხ., პანკისი: წარსული და თანამედროვეობა. თბ., 2008. — გვ. 196-197, 204, 284-285, 290-292. 

დემოგრაფია
2014 წლის აღწერის მონაცემებით სოფელში ცხოვრობს 134 ადამიანი.

 აღწერის წელი  მოსახლეობა  კაცი  ქალი 1989  204 108 96 2002 122 66 56 2014  134 61 73

ლიტერატურა

სქოლიო

კატეგორია:ახმეტის მუნიციპალიტეტის სოფლები